《宿沙口赠王北沙二律 其二》
明代·卢楠

魏郡西连沙口原，故人高卧倚晴轩。黄鸡碧酒须多事，楚些吴歈可细论。

豺虎空村当落日，鱼龙入夜漫孤翻。自愁骑马冲寒塞，古木萧森起断猿。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。